একাত্তরের রণাঙ্গনের কথা বলতে গিয়ে বলেন, গোমদী সিও অফিস সংলগ্ন এলাকায় বড় ধরনের অপারেশন করা হয়। এ সময় পাকিস্তানি এবং দেশীয় সরাফাত রাজাকার, এনায়েত খাঁ, দেলওয়ার সওদাগর রাজাকারের সাথে সম্মুখ যুদ্ধ হয়। এতে বেবী, ওয়াজেদ, ফজলুসহ আরও অনেক সহযোদ্ধা নিহত হয়। ভাগ্যক্রমে আমরা যারা বেঁচে যাই তারা করলডেঙ্গা পাহাড়ে গিয়ে আশ্রয় নিয়ে সারা দিন-রাত কাটাতে হয়। দোহাজারী রেললাইন ভেঙে গুঁড়িয়ে দেয়া হয়। মুক্তিযুদ্ধকালীন সময়ে প্রায় রাত কাটিয়েছি নির্ঘুম, কারণ দিনে এলাকায় আসতে পারতাম না। কালাইর হাট, বেঙ্গুরা, গোমদ-ী, ধলঘাট, বাগদ-ী এলাকার ব্রিজ কালভার্ট গুঁড়িয়ে দেই, যাতে পাকিস্তানি সেনারা গাড়ি নিয়ে আসতে না পারে। এরপর ধলঘাট, বাগদ-ী ও পটিয়ায় জিরি মাদ্রাসা এলাকায় হাট-বাজার বারে দিনে পুনরায় অপারেশন চালানো হয়। এর পরবর্তীতে কাপ্তাই প্রজেক্টে ড্যাম ধ্বংস হয় পাকিস্তানিদের সাথে যুদ্ধে। শঙ্খ নদীর ব্রিজও গুঁড়িয়ে দেই আমরা। এরপরই পাকিস্তানি ও রাজাকারদের আগ্রাসী ধ্বংসলীলা শুরু হয়। পটিয়ার সুলতান আহম্মদ কুসুমপুরী, আবু সালেহ, ফজলুল হক মণি, শওকত ওসমান, আমি ও ধলঘাটের কমান্ডার মো.করিম সিদ্ধান্ত নিলাম, আমাদের এভাবে ছোট খাটো অপারেশন দিয়ে আমরা পাকিস্তানি ও রাজাকারদের বিরুদ্ধে সফল হতে পারবো না। তাই আমাদেরকে ভারতে গিয়ে ট্রেনিং, অস্ত্র গোলাবারুদ নিয়ে তরুণদেরকে সম্পৃক্ত করে বড় ধরনের অপারেশন চালাতে হবে। কুমিল্লা দিয়ে ভারতের দেবাগ্রী গিয়ে ট্রেনিং নিলাম। অস্ত্র গোলাবারুদ নিয়ে রাঙ্গামাটি সীমান্তে হরিণা বাজার দিয়ে আবার দেশে ফিরে পুনরায় সম্মুখ ও গেরিলা যুদ্ধে অংশগ্রহণ করে পাকিস্তানিদের পরাজিত করি। মহান মুক্তিযুদ্ধে ছোট-বড় অনেক অপারেশন করি যা মনে নেই, অনেক অপারেশনে পাকিস্তানি-রাজাকারদের বিধস্ত করেছি, আবার কোনোটাতে অনেক সহযোদ্ধাদের হারিয়েছি।